Naja Marie Aidt

Naja Marie Aidt (født 24. december 1963 i Aasiaat, Grønland) er en dansk digter og forfatter. Hun debuterede i 1991 med digtsamlingen Så længe jeg er ung. Hun har siden skrevet digte, noveller, dramatik, sange, børnebøger, samt manuskript til filmen ”Strings” (2004). I 2012 udgav hun sin første roman Sten saks papir.

Hun har modtaget Kritikerprisen 2006 og Nordisk råds litteraturpris 2008 for Bavian.

Aidt er kendt for sin minimalistiske skrivestil. I novellesamlingen Bavian fremføres den minimalistiske skrivestil med stor effekt. Det er de ubetydelige hverdagshændelser, der skaber spænding. Hændelser, som skubber hverdagen ud af kurs og kan få det hele til at gå i kaos. Aidt formår, at fremvise menneskers spændingsfelter mellem følelsesliv og de sociale relationer. Hun skriver om, hvordan mennesker presses ud i situationer, hvor de ikke længere kan kende sig selv eller bevare kontrollen.

Aidts skuespil findes i Dramatisk Bibliotek på Det Kongelige Bibliotek.

Naja Marie Aidt har modtaget en række priser for sit arbejde, blandt andet fik hun i november 2020 Den Store Pris fra Det Danske Akademi. Prisen omtales som den fornemste anerkendelse af et forfatterskab i Danmark. I 2022 modtog Naja Marie Aidt Det Svenske Akademis nordiske pris.

Privatliv 
Aidts forældre er Lene Aidt og Leif Aidt. Parret var flyttet til Grønland på grund af faderens lærergerning. Da Aidt var syv år gammel, flyttede de tre tilbage til Danmark, hvor de bosatte sig i København. Forældrene blev skilt, og Aidt flyttede med sin mor til Vesterbro med moderens nye mand. I teenageårene var hun aktiv i den venstreorienterede ungdomsorganisation Danmarks Kommunistiske Ungdom med sin nære veninde, dramatikeren Line Knutzon.

Aidt flyttede hjemmefra som ganske ung og fik som 18-årig i 1982 sønnen Frederik med musikeren Martin Heurlin. Aidt tog en HF-eksamen og fik sønnerne Carl Emil i 1989 og Johan i 1991. I 1991 udgav hun sin første bog. Kort tid efter blev hun skilt og giftede sig med filmfotografen Eigil Bryld, som hun fik sin fjerde søn, Zakarias, med i 2003.

Aidt flyttede i 2008 til Brooklyn, New York, hvor hun boede i 11 år . I 2015 døde sønnen  Carl Emil, og hendes sorgarbejde resulterede to år senere i det prosalyriske værk ”Har døden taget noget fra dig så giv det tilbage. Carls bog”. Hun har også efterfølgende formået at sætte ord på sin sorg.

Bibliografi 
 Så længe jeg er ung (1991), Gyldendal – digte
 Et vanskeligt møde (1992), Gyldendal – digte
 Vandmærket (1993), Gyldendal – noveller
 Det tredje landskab (1994), Gyldendal – digte
 Tilgang (1995), Gyldendal – noveller
 Huset overfor (1995), Gyldendal – digte
 En hviskende stemme (1995), Novelle
 Omstændigheder (1995), Gyldendal – novelle
 Fra digterens hånd (1996), Borgens Forlag – digte
 Blæs på Odysseus (1998), Thorvaldsens Museum – korsange
 Tjenende ånder (1998), Radio-Teatret – radiospil
 Rejse for en fremmed, digte (1999), Gyldendal – digte
 Din bror (2001), Gyldendal
 Balladen om Bianca (2002), Gyldendal
 Slik (2006)
 Bavian (2006), Gyldendal – noveller
 Poesibog (2008), Gyldendal
 Alting Blinker (2009), Gyldendal – digte
 Sten saks papir (2012), Gyldendal – roman
 Frit flet (2014) i samarbejde med Mette Moestrup og Line Knutzon
 OMINA (2016) i samarbejde med Mette Moestrup - digte
 Har døden taget noget fra dig så giv det tilbage. Carls bog (2017), Gyldendal

Drama 
 Siska (2000), Cafe Teatret

Priser og hædersbevisninger 
Naja Marie Aidt har modtaget flere legater fra Statens Kunstfond og derudover blandt andet modtaget:
 1993: Gyldendals Boglegat.
 1996: Martin Andersen Nexø-prisen.
 1996: Herman Bangs Mindelegat.
 2004: Beatrice Prisen
 2007: Kritikerprisen
 2008: Nordisk Råds Litteraturpris
 2014: Aarestrup medaljen
 2017: Weekendavisens litteraturpris
 2020: Det Danske Akademis Den Store Pris.
 2022: Svenska Akademiens nordiske pris.

Referencer

Eksterne henvisninger 

 
 Naja Marie Aidts skuespil kan findes i Dramatisk Bibliotek  i Det Kongelige Bibliotek.
 
 Om novellesamlingen Bavian på Vidensbanken.blogspot.com

Forfattere fra Grønland
Digtere fra Danmark
Novelleforfattere fra Danmark
Dramatikere fra Danmark
Modtagere af Nordisk Råds Litteraturpris
Danskere nomineret til Nordisk Råds Litteraturpris
Kunstnere på finansloven
Dansksprogede forfattere fra Danmark
Personer i Kraks Blå Bog
Kvindelige forfattere i det 21. århundrede
Modtagere af Søren Gyldendal-prisen
Digtere fra Grønland